《石林董先生年八十七厚斋詹先生年八十四会于文溪月湾赋诗次韵奉寄》
宋代·徐瑞

石林居士詹山老，鹤骨山清出秀眉。己卯相逢芹泮日，戊申共釂菊花枝。

年华迅若东流去，道貌岿然太古遗。不恨文溪不同会，续貂犹得寄篇诗。

作者简介：徐瑞（1255～1325），字山玉，号松巢，江西鄱阳人。南宋度宗咸淳间应进士举，不第。祖父云岩、叔祖东绿皆善诗，叔父洁山居士，弟可玉、宗玉，从弟楚玉、兰玉皆有文才，次第任散官。所著则《松巢漫稿》，卒年七十一。吴存挽之曰：“善人已矣，空留千百年番水之名；后世知之，当在数十卷松巢之稿！”其见重于当时如此。后许竹南《有怀》诗云：“江北江南老弟昆，三生文会几评论。蚤知倾盖头俱白，悔不连床话共温。洲没草枯芳士歇，巢倾鹤去故枝存。至今惟有湾头月，照我溪南水竹村。”